钦定古今图书集成/明伦汇编/氏族典/第358卷 > 林大中
## 钦定古今图书集成/明伦汇编/氏族典/第358卷 > 林大中

按《宋史林大中传》：“大中字和叔，婺州永康人。入太学，
登绍兴三十年进士第，知抚州金谿县，已而主太常
寺簿。光宗受禅，除监察御史，论大理少卿宋之瑞，不
报。大中以言不行求去，命知宁国府，移赣州。宁宗即
位，召还，试中书舍人，迁给事中，太府寺丞吕祖俭以
上书攻韩𠈁胄，谪置韶州，大中救之。汪义端顷为御
史，以论赵汝愚去。”至是，𠈁胄引为右史，大中駮之。改
吏部侍郎，不拜，以焕章阁待制知庆元府。丐祠，得请。
给事中许及之缴駮，遂削职。后提举冲祐观，乞休致，
复元职。监察御史林采论列，再落职，寻复之。大中罢
归，屏居十二年，未尝以得丧关其心。𠈁胄诛，即召见，
试吏部尚书，除端明殿学士、签书枢密院事。嘉定改
元，兼太子宾客。乞身归，卒，谥“正惠。”